Simoi mengkang begulai enggau GPS
SIMANGGANG: Tuai Parti Pesaka Bumiputera Bersatu (PBB) Pampang N28 Lingga, Dato Simoi Peri sigi enda setuju enggau tuduh ngumbai iya bisi betemu enggau seiku chalun parti penyakal empai lama ke udah. Iya ke kala nya Kaban Kunsil (ADUN) Lingga lebuh meri penerang kena Hari Dua ke udah bisi nyebut chalun penyakal ke disebut nya Dato Wan Abdillah Edruce Abdul Rahman ari Parti Sarawak Bersatu (PSB). “Aku dituduh bisi bekerejasama enggau Dato Wan Abdillah ti mega chalun PSB ke bediri ba DUN Lingga maya musin Pengawa Bepilih Besai Nengeri Ke-12 (PRN-12) ke deka datai. “Berita sebubu ngapa nya bisi didinga semua rayat Lingga. Aku deka madah ditu tuduh ke baka nya bisi niat ke enda manah sereta deka ngelabuhka nama enggau reputasyen aku maya musin bepilih besai tu,” ku iya. Simoi mega enda setuju sereta nyelar jaku ke munyi nya dikumbai iya main politik ari bala sida ke bediri berebutka kerusi DUN Lingga. Ku Simoi, taja pan iya enda dichalunka baru ngetanka kerusi DUN Lingga, iya tetap ngereja pengawa begulai enggau Gabungan Parti Sarawak (GPS) sereta Parti Pesaka Bumiputera Bersatu (PBB) maya PRN-12 Sarawak ke sekali tu. “Pekara nya udah disebut aku ba akaun Facebook kena 4 Disember ke udah iya nya sehari sebedau madah enggau meri surat kuasa ngagai chalun GPS ke alai aku nemu nama diri enda disengkaum sereta diganti enggau chalun baru ke agi biak. “Aku mega meri penerang kena Hari Minggu ke udah ngagai chalun PBB DUN Lingga senentang pengawa nyediaka diri enggau kimpin bepilih besai ke sama bela disereta Kaban Parlimen Batang Lupar, Dato Sri Rohani Andul Karim enggau raba parti ke bukai,” ku iya. Ketegal nya Simoi ngarapka rayat DUN Lingga enda pechaya ngagai tuduh ke baka nya tang patut terus nyukung chalun baru GPS iya nya Dayang Noorazah Awang Sohor maya PRN-12 Sarawak kena 18 Disember tu. “Aku enggau semua injin parti deka ngatur pengawa enggau naka ulih nentuka chalun GPS menang kerusi DUN Lingga maya PRN-12 Sarawak sereta patut ngembuan runding ngemeranka pengawa digaga parti,” ku iya. Dulu ari tu kerusi DUN Lingga nyau angat laban bepekit enam sukut berebutka kerusi nya maya PRN-12 ke sekali tu. Pekit enam sukut berebutka kerusi DUN Lingga nya disereta GPS, PSB, Parti Keadilan Rakyat (PKR), Parti Bumi Kenyalang (PBK), Parti Sedar Sarawak (SEDAR) enggau Bibas. Bala chalun ke bediri nya Dayang Noorazah Awang Sohor (GPS), Dato Wan Abdillah Edruce (PSB), Abang Abdul Kassim Abang Bujang (PKR), Baha Imam (PBK), Abang Ahmad Abang Suni (SEDAR) enggau Mohd Sepian Abang Daud (Bibas). 
See author's posts
